Սարգիս Մազմանյան

**Սարգիս Մազմանյան** (, ), ամերիկահայ բժշկական մանրէաբան, որը 2006 թվականից ի վեր աշխատում է որպես Կալիֆոռնիայի տեխնոլոգիական ինստիտուտի պրոֆեսոր։ Այժմ նա Լուիս և Նելլի Սուի անվան կենսաբանության և կենսաբանական ճարտարագիտության ամբիոնի մանրէաբանության պրոֆեսոր է և Seed ընկերության խորհրդի անդամ։ Մինչ այդ Մազմանյանը համագործակցել է Հարվարդի բժշկական դպրոցի և Չիկագոյի համալսարանի հետ։ 2012 թվականին Մազմանյանը մարդու միկրոբիոմի վերաբերյալ իր առաջատար աշխատության համար արժանացել է ՄաքԱրթուրի կրթաթոշակի։

## Աշխատանքային գործունեություն
Սարգիս Մազմանյանի հետազոտություններն ուսումնասիրում են օգտակար մանրէների և դրանց տերերի միջև սիմբիոտիկ կապը: Իր հիմնարար աշխատանքում Մազմանյանը հայտնաբերել է առաջին մանրէային մոլեկուլը, որն անմիջականորեն օգտակար ազդեցություն ունի կաթնասունների վրա: Աշխատելով Դենիս Կասպերի լաբորատորիայում՝ նա 2005 թվականին ցույց է տվել, որ մարդու միկրոբիոմից ստացված մանրէի որոշակի տեսակը՝ *Bacteroides fragilis*-ը, ուժեղացնում է իմունային ֆունկցիան և հավասարակշռում է խախտված իմունային համակարգը։ Մազմանյանը նկարագրել և սահմանել է գիտության մեջ նոր մոդել, որի համաձայն՝ աղիքային միկրոբիոմը սերտորեն վերահսկում է կաթնասունների իմունային համակարգի զարգացումը և գործառույթը: Այս հայտնագործությունները հաստատում են այն պնդումը, որ *B. fragilis-ը* կարող է բուժել փորձարարական աղիքային բորբոքային հիվանդությունը՝ խթանելով պաշտպանիչ, կարգավորող իմունային բջիջների ակտիվությունը: Ավելին, նրա լաբորատորիան ցույց է տվել, որ աղիքային միկրոբիոմն ազդում է աուտոիմուն հիվանդությունների, օրինակ՝ փորձարարական ցրված սկլերոզի վրա:

Մազմանյանը նաև մասնակցել է մի շարք նախագծերի՝ հիմնադրելով Axial Biotherapeutics-ը և Symbiotix Biotherapies-ը: Axial-ը նպատակ է ունեցել «կատարել միկրոբիոտայի վերլուծություն՝ մանրէների և կենտրոնական նյարդային համակարգի միջև փոխհարաբերությունն ավելի լավ հասկանալու համար» և առաջին ներդրողներից, այդ թվում՝ Longwood Fund-ից, ներգրավել է 102 միլիոն դոլար։ «Նյու Յորք Թայմսը» նշել է, որ Symbiotix-ը մշակում է «PSA կոչվող բարդ շաքար, որը կապված է Bacteroides fragilis-ի հետ՝ աղիքային հիվանդությունների և բազմակի սկլերոզի բուժման համար»։ 

Մազմանյանը նաև տասնյակից ավելի ընկերությունների, ակադեմիական կենտրոնների և ոչ առևտրային հիմնադրամների գիտական խորհրդատվական խորհրդի անդամ է:

## Անձնական կյանք
Սարգիս Մազմանյանը ծնվել է Լիբանանում հայ փախստականների ընտանիքում և 1973 թվականին, մանուկ հասակում, տեղափոխվել է ԱՄՆ։ 1990 թվականին ընդունվել է Լոս Անջելեսի կալիֆոռնյան համալսարան՝ պլանավորելով ստանալ անգլիական գրականության մասնագիտացում, սակայն հետագայում կենտրոնացել է մանրէաբանության վրա։ Համալսարանն ավարտել է 1995 թվականին՝ մանրէաբանության մասնագիտացմամբ։ 2002 թվականին ստացել է դոկտորական աստիճան։ Հարվարդի բժշկական դպրոցում Մազմանյանն արժանացել է Հելեն Հեյ Ուիթնիի անվան հետդոկտորական կրթաթոշակի, այնուհետև 2006 թվականին տեղափոխվել է Կալիֆոռնիայի տեխնոլոգիական ինստիտուտ (Caltech), որտեղ հիմնադրել է միկրոբիոմի ամբիոնը։

Սարգիս Մազմանյանի հետազոտությունները նրան բերել են մի շարք մրցանակներ, այդ թվում՝ Searle Scholar, Հարվարդի բժշկական դպրոցի տարվա երիտասարդ հետազոտող, Դեյմոն Ռանյոնի նորարարության մրցանակ, ՄաքԱրթուրի հիմնադրամի մրցանակ, իսկ *Discover* ամսագիրը նրան անվանել է «գիտության մեջ 40 տարեկանից ցածր լավագույն ուղեղներից մեկը»:

## Ծանոթագրություններ

Կատեգորիա:Լիբանանցիներ հայկական սերմամբ
Կատեգորիա:Ամերիկահայ գիտնականներ
Կատեգորիա:1972 ծնունդներ